WGO kort $1 miljard om ebola te stopMediese personeel van Dokters Sonder Grense neem kos na pasiënte by die organisasie se behandelingsentrum in Kailahun, Sierra Leone (20 Julie 2014) Foto: Tommy Trenchard, Reuters (via blogs.wsj.com) Die Wêreldgesondheidorganisasie het Dinsdag gewaarsku dat die aantal ebola-gevalle in Wes-Afrika elke drie weke kan verdubbel. Die WGO het ook gesê die koste om die dodelike virus onder beheer te bring het, sedert dit in Maart geïdentifiseer is, tot ongeveer $1 miljard gestyg. Die ongekende uitbreking het reeds die lewens van minstens 2 400 mense in Wes-Afrika geëis. Lande soos Liberië, Sierra Leone en Guinee het nog die meeste sterfgevalle aangemeld. Pres. Barack Obama sal na verwagting Dinsdag ŉ aankondiging maak dat Amerika 3 000 soldate sal stuur om hulp te verskaf aan die lande. Joanne Liu, president van Dokters Sonder Grense het gesê baie meer lande gaan binnekort hulp moet verleen.